Forslag til RÅDETS AFGØRELSE om afslutning af konsultationsproceduren med Côte d'Ivoire i henhold til artikel 96 i Cotonou-aftalen

(forelagt af Kommissionen)

BEGRUNDELSE

1. Den 22. januar 2001 indledte Den Europæiske Union i henhold til artikel 96 i Cotonou-aftalen konsultationer med Côte d'Ivoire som følge af de ivorianske myndigheders manglende overholdelse af visse forpligtelser, de havde indgået i forbindelse med tidligere konsultationer, der var blevet afholdt i henhold til artikel 366a i Lomé-konvention IVa, især som følge af:

* Manglende adgang for alle partier til præsident- og parlamentsvalg i overgangsperioden

* Den vold og de overgreb mod civilbefolkningen, der i udstrakt grad prægede overgangen til demokrati.

Disse forhold er i modstrid med de væsentlige elementer i Cotonou-aftalen, der er beskrevet i aftalens artikel 9, stk. 2.

2. I henhold til formandskabet og Kommissionens konklusioner af mødet den 15. februar [1] har Den Europæiske Union med tilfredshed bemærket de ivorianske myndigheders vilje til at løse problemerne og at gøre, hvad de kan, for at sikre respekten for retsstaten, menneskerettighederne og de demokratiske principper.

[1] Rådets generalsekretariat, dok. nr. 36/01 AVS.

Formandskabet har noteret sig myndighedernes løfte om:

«- at sikre, at det politiske system bliver tilgængeligt for alle politiske indstillinger, især ved at garantere, at kommunalvalgene står åbne for alle politiske partier, og ved at drage omsorg for de retslige instansers uafhængighed og neutralitet;

- at gøre «udvalget for national genforsoning» til et aktivt og effektivt organ, der kan behandle de konflikter mellem de etniske grupper, som landet har oplevet i den senere tid, at udstyre det med de nødvendige midler til at kunne fungere hensigtsmæssigt, og at sørge for, at statsmagten systematisk efterkommer dets henstillinger;

- primært - og på en fuldstændig transparent måde - at få kastet lys over de overgreb, der er begået i løbet af overgangsfasen, bl.a. under militærstyret;

- at sikre de væbnede styrkers neutralitet og deres overholdelse af menneskerettighederne;

- at sikre retsvæsenets uafhængighed og neutralitet, især i forbindelse med udnævnelse af dommere ved de øverste retsinstanser;

- at sikre ytringsfriheden, især pressefriheden;

- offentligt at fordømme alle tilkendegivelser af fremmedhad og at tilpasse de administrative procedurer for tildeling af statsborgerskab og opholdstilladelse med henblik på at forbedre situationen for de udlændinge, der er bosiddende i Côte d'Ivoire;

- at genoptage dialogen med alle politiske partier.»

I formandskabets og Kommissionens konklusioner hedder det også, at «formandskabet og Kommissionen agter at indlede en tilbundsgående dialog med de ivorianske myndigheder i Abidjan; denne dialog (...), som vil vare tre måneder, vil dreje sig om de forskellige punkter, der er omtalt. Ved udgangen af denne periode vil man gøre status over situationen, hvorefter konsultationerne afsluttes, og Unionen træffer bestemmelse om de foranstaltninger, der bør træffes».

3. Denne tilbundsgående og løbende dialog i Abidjan har nu fundet sted. Den har været baseret på en række foranstaltninger, der skal træffes med henblik på indfrielsen af en række løfter. Ved afslutningen af denne dialog har de tilstedeværende repræsentanter for formandskabet og Kommissionen i samarbejde med Frankrig og Belgien foretaget en vurdering af indfrielsen af disse løfter [2].

[2] Rapport om de fremskridt, der er gjort i forbindelse med konsultationerne med Côte d'Ivoire, 27. april 2001/16. maj 2001.

Det fremgår af denne status over situationen, at visse løfter er mundet ud i bemærkelsesværdige og opmuntrende initiativer fra de ivorianske myndigheders side. Der kan bl.a. anføres følgende:

* Afholdelse af kommunalvalg, der har stået åbne for alle politiske partier

* Indledning af en dialog med samtlige politiske partier

* Igangsættelse af en landsomfattende debat om national genforsoning og bevilling af de nødvendige midler til mæglingsudvalget for national genforsoning, så det kan fungere hensigtsmæssigt

* Indledning af de retslige procedurer i forbindelse med krænkelser af menneskerettighederne i kølvandet af præsidentvalget (oktober 2000)

* Oprettelse og indkøring af et nationalt folkeregister, der bl.a. får til opgave at gøre procedurerne omkring fornyelse af opholdstilladelse mere fleksible

* Fjernelse af de uofficielle vejspærringer, der er blevet opretholdt af ordensmagten

* Fri adgang for alle politiske partier til de statslige medier.

Følgende punkter, der fortsat er uløste, giver dog anledning til bekymring:

Åbning af det politiske system for alle partier og national genforsoning. Åbningen af det politiske system, så det bliver tilgængeligt for alle politiske indstillinger, kan ikke anses for at være effektiv, så længe indledningen af dialogen med alle de mere betydelige politiske kræfter, der er blevet godkendt ved kommunalvalget, endnu ikke er udmøntet i konkrete foranstaltninger fra myndighedernes side. Med henblik på national genforsoning er det nødvendigt, at ministrenes rundrejser i landet, workshoppen 17. til 19. april i Grand Bassam samt konferencen "Forum de la Nation" resulterer i udstikningen af en række politiske retningslinjer og i en række konkrete foranstaltninger.

Den retslige undersøgelse af de overgreb, der har fundet sted i overgangsperioden og ophævelse af ordensmagtens straffefrihed. Undersøgelserne af og retssagerne i anledning af de overgreb, der er begået i forbindelse med valgene i oktober og december 2000, bør videreføres systematisk, så man kan få ophævet ovennævnte straffrihed. De ivorianske myndigheder bør tage hensyn til de rapporter fra de internationale undersøgelsesmissioner, der er blevet foranstaltet af FN, Human Rights Watch, Amnesty International, Reporters Sans Frontières og Det Internationale Menneskerettighedsforbund (IFRM).

De øverste retsinstansers neutralitet. De forfatningsmæssige love vedrørende forfatningsrådets og højesterets organisation og funktion er nu vedtaget af nationalforsamlingen. Der mangler endnu lovgivning om kassationsretten, revisionsretten og den øverste forvaltningsdomstol (Conseil d'Etat). Det drejer sig om at sikre, at udnævnelsen af dommere kommer til at foregå under overholdelse af principperne om uafhængighed og neutralitet.

Anerkendelse af de udenlandske befolkningsgruppers rettigheder. Forpligtelsen til «offentligt at fordømme tilkendegivelser af fremmedhad og at tilpasse de administrative procedurer for tildeling af statsborgerskab og opholdstilladelse med henblik på at forbedre situationen for de udlændinge, der er bosiddende i Côte d'Ivoire» bør følges op af supplerende konkrete foranstaltninger og bør befæstes i form af en officiel politisk erklæring.

Kommissionen skønner, at der som helhed betragtet er indledt en åbningsproces over for alle politiske indstillinger og de i landet bosiddende befolkningsgrupper. Denne proces bør videreføres og konsolideres med henblik på at mindske spændingerne mellem de enkelte etniske grupper og styrke den endnu meget skrøbelige politiske stabilitet, hvilket er den grundlæggende forudsætning for atter at få igangsat en stabil udvikling. Kommissionen foreslår derfor at støtte denne proces gennem en gradvis og betinget genoptagelse af Fællesskabets udviklingssamarbejde.

Efter afslutningen af konsultationerne foreslår Kommissionen, under henvisning til de "relevante foranstaltninger", der er omhandlet i artikel 96, stk. 2, litra c), i Cotonou-aftalen, gradvis at genoptage samarbejdet, idet det kædes sammen med den rent faktiske indfrielse af de løfter, som de ivorianske myndigheder afgav på mødet den 15. februar 2001:

i. Til at begynde med vil genoptagelsen af samarbejdet være centreret om de sociale områder, institutionel støtte og den private sektor. Der vil kunne overvejes støtte til de af myndighederne trufne foranstaltninger med henblik på indfrielse af de afgivne løfter. De ivorianske myndigheder vil få meddelelse om tildeling af midler fra den 9. EUF. Det forberedende arbejde vil blive indledt med henblik på anvendelse af de midler, hvis dækning er sikret ved Kommissionens beslutninger af 24. juli og 27. december 2000 om overførsel af STABEX-midler fra årene 1998 og 1999 [3].

[3] Ikke offentliggjort.

ii. Så snart der kan konstateres nye væsentlige fremskridt med indfrielsen af diverse løfter, set i forhold til den nuværende situation - der vil kunne forventes foretaget en status over situationen i september 2001 - vil bistanden gradvis blive udvidet, og der vil kunne iværksættes nye foranstaltninger ved hjælp af midler fra STABEX 1999.

iii. Så snart den rent faktiske indfrielse af samtlige løfter konstateres - der kan forventes en ny vurdering af situationen i januar 2002 - vil samarbejdet blive genoptaget i fuld udstrækning. Dette forudsætter bl.a., at der er opnået enighed om samarbejdsstrategien inden for rammerne af den 9. EUF samt om en strukturtilpasningsfacilitet i forbindelse med et strategisk program til bekæmpelse af fattigdom (PRSP).

Det forudsættes endvidere, at fremskridtene med forbedring af de offentlige forvaltningssystemer, specielt i henhold til den aftaleprotokol, der blev undertegnet med den ivorianske stat den 7. september 1999, går hånd i hånd med genoptagelsen af samarbejdet.

Der bør fortsat føres en styrket og snæver dialog med den ivorianske regering, så det sikres, at denne fortsætter ad den vej, den allerede er slået ind på med henblik på genskabelse af politisk stabilitet i Côte d'Ivoire.

I lyset af ovenstående og i overensstemmelse med artikel 9 og 96 i Cotonou-aftalen, som foregrebet ved beslutning 1/2000 truffet af AVS-EF-Ministerrådet, foreslår Kommissionen Rådet at afslutte de konsultationer, der har været afholdt med Côte d'Ivoire, og at vedtage vedlagte beslutning.

Forslag til RÅDETS AFGØRELSE om afslutning af konsultationsproceduren med Côte d'Ivoire i henhold til artikel 96 i Cotonou-aftalen

RÅDET FOR DEN EUROPÆISKE UNION HAR,

under henvisning til traktaten om oprettelse om Det Europæiske Fællesskab,

under henvisning til AVS-EF-partnerskabsaftalen, der blev undertegnet i Cotonou den 23. juni 2000, som foregrebet ved AVS-EF-Ministerrådets beslutning 1/2000,

under henvisning til den interne aftale om de foranstaltninger, der skal træffes, og de procedurer, der skal følges, til gennemførelse af AVS-EF-partnerskabsaftalen, som foregrebet ved beslutning, truffet af repræsentanter for medlemsstaternes regeringer den 18. september 2000, især artikel 3,

under henvisning til Kommissionens forslag [4], og

[4] EFT C af , s. .

ud fra følgende betragtninger:

(1) De væsentlige elementer i Cotonou-aftalen, der er omhandlet i aftalens artikel 9, er blevet misligholdt som følge af den manglende adgang for alle partier til henholdsvis præsident- og parlamentsvalget, der blev afholdt i oktober og december 2000, og som følge af den vold og de overgreb, der har fundet sted over for grupper af civilbefolkningen, og som i udstrakt grad har præget overgangen til demokrati. Desuden er de af de ivorianske myndigheder afgivne løfter i forbindelse med de konsultationer, der i henhold til artikel 3666a i Lomé-konvention IVa blev afholdt mellem januar og juni 2000, ikke blev indfriet.

(2) I overensstemmelse med artikel 96 i Cotonou-aftalen fandt der den 15. februar 2001 konsultationer sted med AVS-landene og Côte d'Ivoire, og ved den lejlighed afgav de ivorianske myndigheder en række særlige løfter, der tog sigte på at få løst de af Den Europæiske Union påpegede problemer, og som skulle indfries i løbet af en periode på tre måneder, hvor der skulle føres en tilbundsgående dialog.

(3) Ved udgangen af denne periode ser det ud til, at ovennævnte løfter er blevet udmøntet i konkrete initiativer; dog synes visse vigtige foranstaltninger i tilknytning til Cotonou-aftalens væsentlige elementer endnu ikke at være særlig velfunderede -

TRUFFET FØLGENDE AFGØRELSE:

Artikel 1

De konsultationer, der er afholdt med Côte d'Ivoire i henhold til artikel 96 i Cotonou-aftalen, er afsluttet.

Artikel 2

De foranstaltninger, der er nærmere beskrevet i udkastet til brev i bilaget, vedtages i deres egenskab af relevante foranstaltninger, som omhandlet i artikel 96, stk. 2, litra c), i Cotonou-aftalen.

Artikel 3

Denne afgørelse får virkning fra dagen for dens vedtagelse. Dens gyldighed andrager et år, at regne fra dagen for Rådets vedtagelse.

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den [...]

På Rådets vegne

Formand

BILAG

Udkast til brev

Hr. ministerpræsident

Den Europæiske Union lægger særdeles megen vægt på bestemmelserne i artikel 9 i Cotonou-aftalen. Respekten for menneskerettighederne, de demokratiske principper og retsstaten, som AVS-EF-partnerskabet er baseret på, udgør de væsentlige elementer i denne aftale og er derfor grundlaget for vore forbindelser.

Det er ud fra dette synspunkt, at Den Europæiske Union på nært hold har fulgt overgangen til demokrati i Côte d'Ivoire, især med hensyn til de ivorianske myndigheders løfter i forbindelse med konsultationerne i februar 2000, der blev afholdt i henhold til artikel 366a i Lomé-konvention IVa. Ved den lejlighed gjorde Unionen med største bekymring opmærksom på den vold og de overgreb, der hyppigt har præget denne periode, samt på den manglende adgang for alle partier til at deltage i præsidentvalget og parlamentsvalget i henholdsvis oktober og december 2000.

På baggrund heraf besluttede Den Europæiske Union den 22. januar 2001 at opfordre de ivorianske myndigheder og AVS-staterne til at indlede konsultationer med henblik på en grundig undersøgelse af situationen og med henblik på at finde frem til midler til at rette op på denne situation.

Disse konsultationer fandt sted i Bruxelles den 15. februar 2001. Ved den lejlighed blev der drøftet flere forskellige grundlæggende spørgsmål, og De havde lejlighed til at fremlægge de ivorianske myndigheders synspunkter og analyse af situationen. Den Europæiske Union noterede sig Deres løfte om:

- at sikre, at det politiske system blev tilgængeligt for alle politiske indstillinger, især ved at garantere, at alle politiske partier fik adgang til at deltage i kommunalvalget, og ved at drage omsorg for, at de retslige instanser forblev uafhængige og neutrale;

- at gøre "udvalget for national genforsoning" til et aktivt og effektivt organ, der kan behandle de konflikter mellem de etniske grupper, som landet har oplevet i den senere tid, at udstyre det med de nødvendige midler til at kunne fungere hensigtsmæssigt, og at sørge for, at statsmagten systematisk efterkommer dets henstillinger;

- primært - og på en fuldstændig transparent måde - at få kastet lys over de overgreb, der er begået i løbet af overgangsfasen, bl.a. under militærstyret;

- at sikre de væbnede styrkers neutralitet og deres overholdelse af menneskerettighederne;

- at sikre retsvæsenets uafhængighed og neutralitet, især i forbindelse med udnævnelsen af dommere ved de øverste retsinstanser;

- at sikre ytringsfriheden, især pressefriheden;

- offentligt at fordømme alle tilkendegivelser af fremmedhad og at tilpasse de administrative procedurer for tildeling af statsborgerskab og opholdstilladelse med henblik på at forbedre situationen for de udlændinge, der er bosiddende i Côte d'Ivoire;

- at genoptage dialogen med alle politiske partier.

Der blev også opnået enighed om, at der skulle føres en tilbundsgående dialog i Abidjan om de forskellige drøftede spørgsmål i et tidsrum af tre måneder, og at der ved udgangen af denne periode skulle gøres status over situationen.

Denne tilbundsgående og løbende dialog i Abidja har nu fundet sted. Den har været baseret på en liste over de foranstaltninger, der bør træffes med henblik på indfrielse af de løfter, som De selv har afgivet.

Det fremgår af denne dialog, at åbningsprocessen over for samtlige politiske indstillinger og befolkningsgrupper nu i det store og hele er indledt. De ivorianske myndigheder har taget en række bemærkelsesværdige initiativer. Herunder kan bl.a. noteres:

* Afholdelse af kommunalvalg, der har stået åbne for alle politiske partier

* Indledning af en dialog med samtlige politiske partier

* Igangsættelse af en landsomfattende debat om national genforsoning og bevilling af de nødvendige midler til mæglingsudvalget for national genforsoning

* Indledning af 6 retslige procedurer i forbindelse med krænkelser af menneskerettighederne i kølvandet på præsidentvalget (oktober 2000)

* Oprettelse og indkøring af et nationalt folkeregister

* Fjernelse af de uofficielle vejspærringer, der er blevet opretholdt af ordensmagten

* Fri adgang for alle politiske partier til de statslige medier.

Der er ingen tvivl om, at disse initiativer alle er et bevis på landets politiske og sociale stabilisering. Følgende punkter, der fortsat er uløste, giver dog anledning til bekymring:

* Efter afholdelsen af "Forum de la Nation" forventes der udstukket politiske retningslinjer og taget konkrete skridt med henblik på national genforsoning

* Det står fast, at der er indledt en dialog med samtlige politiske partier, men de garantier, der er afgivet med hensyn til varigheden af denne dialog, er utilstrækkelige, og indtil dato er dialogen ikke mundet ud i nogen konkrete initiativer

* Udnævnelsen af de fremtidige medlemmer af de øverste retsinstanser i Côte d'Ivoire bør ske under overholdelse af principperne om uafhængighed og neutralitet

* De retslige undersøgelser og processer vedrørende de overgreb, der er begået i forbindelse med valgene i oktober og december 2000, er endnu ikke igangsat og/eller fremmet på systematisk måde

* Forpligtelsen til "offentligt at fordømme tilkendegivelser af fremmedhad og at tilpasse de administrative procedurer for tildeling af statsborgerskab og opholdstilladelse med henblik på at forbedre situationen for de udlændinge, der er bosiddende i Côte d'Ivoire" bør følges op af supplerende konkrete foranstaltninger og bør befæstes i form af en officiel politisk erklæring.

De løfter, der blev afgivet den 15. februar i år, bør kunne bane vej for en øget politisk stabilitet, bl.a. ved hjælp af en gradvis åbning over for alle politiske indstillinger og de i landet bosiddende befolkningsgrupper. Det ser ud til, at denne proces i visse henseender er blevet indledt, men der mangler endnu at blive truffet en række konkrete foranstaltninger med henblik på en forankring af det politiske, økonomiske og sociale liv i Côte d'Ivoire.

På baggrund af disse løfter og af den nuværende grad af deres indfrielse, er Det Europæiske Fællesskab og dets medlemsstater indstillet på at afslutte de konsultationer, der er indledt i henhold til artikel 96 i Cotonou-aftalen. Eftersom en række vigtige foranstaltninger endnu skal iværksættes i henhold til løfterne fra 15. februar i år, har Rådet for Den Europæiske Union besluttet at genoptage samarbejdet på en gradvis og afbalanceret måde og - under henvisning til de relevante foranstaltninger, der er omhandlet i artikel 96, stk. 2, litra c), i Cotonou-aftalen - at træffe følgende foranstaltninger:

i. Samarbejdet vil kunne genoptages efter afslutningen af konsultationerne, og de første udbetalinger vil blive centreret om de sociale områder, institutionel støtte og den private sektor. Der vil kunne overvejes støtte til de af myndighederne trufne foranstaltninger, der ligger i forlængelse af de løfter, der er afgivet under konsultationerne. Der vil tilgå Dem meddelelse om tildeling af midler fra den 9. EUF, og det forberedende arbejde vil blive indledt med henblik på anvendelse af de midler, hvis dækning er sikret ved Kommissionens beslutning af 24. juli og 27. december 2000 om overførsel af STABEX-midler fra årene 1998 og 1999.

ii. Så snart der kan konstateres nye væsentlige fremskridt med indfrielsen af diverse løfter, set i forhold til den nuværende situation - der vil kunne forventes foretaget en status over situationen i september 2001 - vil bistanden gradvis blive udvidet og der vil kunne iværksættes nye foranstaltninger ved hjælp af midler fra STABEX 1999.

iii. Så snart den rent faktiske indfrielse af samtlige løfter konstateres - der kan forventes en ny vurdering af situationen i januar 2002 - vil samarbejdet blive genoptaget i fuld udstrækning. Dette forudsætter bl.a., at der er opnået enighed om samarbejdsstrategien inden for rammerne af den 9. EUR samt om en strukturtilpasningsfacilitet i forbindelse med et strategisk program til bekæmpelse af fattigdom (PRSP).

Det forudsættes endvidere, at fremskridtene med forbedring af de offentlige forvaltningssystemer, specielt i henhold til den aftaleprotokol, der blev undertegnet med den ivorianske stat den 7. september 1999, går hånd i hånd med genoptagelsen af samarbejdet.

Den Europæiske Union vil fortsat følge situationen og videreførelsen af den nationale genforsoningsproces på nært hold. Den nærer et indtrængende ønske om, at der kan videreføres en forstærket og tæt dialog med de ivorianske myndigheder.